b'\n_START_ARTICLE_\nAntanas Nesavas\n_START_SECTION_\nBiografija\n_START_PARAGRAPH_\n1966\xc2\xa0m. baig\xc4\x97 vidurin\xc4\x99 mokykl\xc4\x85 Kaune, 1971\xc2\xa0m. Vilniaus universiteto (VU) Istorijos fakultet\xc4\x85. Nuo 1974\xc2\xa0m. dirbo VU Filosofijos istorijos katedros d\xc4\x97stytoju. 1975\xc2\xa0m. apgyn\xc4\x97 filosofijos moksl\xc5\xb3 kandidato disertacij\xc4\x85. Nuo 1980\xc2\xa0m. dirbo LSSR MA filosofijos katedroje. 1989\xe2\x80\x931991\xc2\xa0m. studijavo Freiburgo, Konstanco universitetuose (VFR)._NEWLINE_1991\xc2\xa0m. dirbo LR u\xc5\xbesienio reikal\xc5\xb3 ministerijos Vakar\xc5\xb3 Europos \xc5\xa1ali\xc5\xb3 skyriuje. 1992\xc2\xa0m. 3 m\xc4\x97nesius mok\xc4\x97si Londono ekonomikos mokykloje. 1992\xc2\xa0m. baland\xc5\xbeio 24 d. paskirtas LR ambasados Jungtin\xc4\x97je Karalyst\xc4\x97je patar\xc4\x97ju politikai. Nuo 1993\xc2\xa0m. liepos 1 d. LR laikinasis reikal\xc5\xb3 patik\xc4\x97tinis. Nuo 1994\xc2\xa0m. gegu\xc5\xbe\xc4\x97s 4 d. iki komandiruot\xc4\x97s \xc4\xaf Gruzij\xc4\x85 1994\xc2\xa0m. rugs\xc4\x97jo 24 d. LR u\xc5\xbesienio reikal\xc5\xb3 ministerijos patar\xc4\x97jas. Europos saugumo ir bendradarbiavimo organizacijos (ESBO) misijos Gruzijoje narys. 1995\xc2\xa0m. nakt\xc4\xaf i\xc5\xa1 baland\xc5\xbeio 29 d. \xc4\xaf 30 d. \xc5\xbeuvo autokatastrofoje Tbilisyje._NEWLINE_VU Filosofijos fakulteto periodinio leidinio \xe2\x80\x9eProblemos\xe2\x80\x9c vienas i\xc5\xa1 steig\xc4\x97j\xc5\xb3, redaktori\xc5\xb3, autori\xc5\xb3. Susipa\xc5\xbein\xc4\x99s su Vokietijos, Did\xc5\xbeiosios Britanijos \xc5\xa1ali\xc5\xb3 akademiniu, kult\xc5\xabriniu ir politiniu gyvenimu dalyvavo \xc4\xafvairiuose mokslo simpoziumuose, politiniuose disputuose. Nuo 1992\xc2\xa0m. bendravo su Jungtin\xc4\x97s Karalyst\xc4\x97s sostin\xc4\x97je gyvenan\xc4\x8diais lietuviais. 1994\xc2\xa0m. prad\xc5\xbeioje jo iniciatyva \xc4\xafkurta Britanijos-Lietuvos draugija (British-Lithuanian Society).'